គណៈ​កម្មការ​ទន្លេ​មេគង្គ​ជំរុញ​ឲ្យ​ប្រើ​ប្រព័ន្ធ​ចែក​រំលែក​ទិន្នន័យ​ដែល​មាន​ស្រាប់ ​ក្រោយចិន​សន្យា​ផ្តល់​ទិន្នន័យ​ជលសាស្រ្ត​
កាលពី​ថ្ងៃ​ច័ន្ទ​នៅ​ក្នុង​កិច្ច​ប្រជុំ​មេគង្គឡានឆាង​លើក​ទី៣​ ដែល​ធ្វើ​តាម​ប្រព័ន្ធ​អនឡាញ​ នាយករ​ដ្ឋមន្រ្តី​ចិន លោក​លី ខឺឈាង ​(Li Keqiang)​បាន​សន្យា​ថា ​ នឹង​ផ្តល់​ទិន្នន័យ​ពេញ​មួយ​ឆ្នាំ​ផ្នែក​ជលសាស្រ្ត​មក​កម្ពុជា។​ 
ភ្នំពេញ — គណៈកម្មការទន្លេមេគង្គ (MRC) នៅថ្ងៃអង្គារនេះទទួលស្វាគមន៍ការសន្យារបស់ប្រទេសចិនក្នុងការផ្តល់ទិន្នន័យជលសាស្រ្តមកប្រទេសទន្លេមេគង្គផ្នែកខាងក្រោមដើម្បីអាចយកមកវិភាគដោយជំរុញឲ្យប្រើប្រាស់ទម្រង់ដែលមានស្រាប់របស់គណៈកម្មការនេះ។ នេះបើតាមសេចក្តីប្រកាសព័ត៌មានរបស់ MRC នៅថ្ងៃអង្គារនេះ។ កាលពីថ្ងៃច័ន្ទនៅក្នុងកិច្ចប្រជុំមេគង្គឡានឆាងលើកទី៣ ដែលធ្វើតាមប្រព័ន្ធអនឡាញ នាយករដ្ឋមន្រ្តីចិន លោកលី ខឺឈាង (Li Keqiang) បានសន្យាថា  នឹងផ្តល់ទិន្នន័យពេញមួយឆ្នាំផ្នែកជលសាស្រ្តមកកម្ពុជា។ នៅក្នុងសេចក្តីប្រកាសព័ត៌មានមួយចេញផ្សាយនៅថ្ងៃអង្គារនេះ  នាយកប្រតិបត្តិនៃលេខាធិការដ្ឋានគណៈកម្មការទន្លេមេគង្គ លោកអាន ពេជ្រហត្ថដា (An Pich Hatda) មានប្រសាសន៍ថា ក្រៅពីការទទួលស្វាគមន៍គណៈកម្មការទន្លេមេគង្គជំរុញឲ្យមានការពិភាក្សាថា តើទិន្នន័យអ្វីនឹងត្រូវចែករំលែកឲ្យពិតប្រាកដ និងជំរុញឲ្យប្រទេសទាំងអស់ប្រើប្រាស់ប្រព័ន្ធចែករំលែកទិន្នន័យដែលមានស្រាប់។ លោកមានប្រសាសន៍ថា៖«ដើម្បីឲ្យការប្រើប្រាស់ទិន្នន័យប្រកបដោយប្រសិទ្ធភាពសម្រាប់ប្រយោជន៍ប្រទេសនៅតាមដងទន្លេមេគង្គទាំងអស់ និងប្រជាជនរបស់ពួកគេ  វាមានសារៈសំខាន់ក្នុងការពិភាក្សាថា ទិន្នន័យអ្វីឲ្យពិតប្រាកដដែលនឹងមានការចែករំលែក និងពីរបៀបនៃការចែករំលែក»។ លោកបន្ថែមថា គណៈកម្មការត្រៀមខ្លួនរួចរាល់ក្នុងការធ្វើការជាមួយប្រទេសចិន និងមីយ៉ាន់ម៉ា ដើម្បីបង្កើតទម្រង់នៃការចែករំលែកទិន្នន័យ ប៉ុន្តែលោកជំរុញឲ្យសមាជិកទាំង៤ប្រទេសរបស់គណៈកម្មការទន្លេមេគង្គប្រើប្រាស់ទម្រង់ដែលបង្កើតឡើងយូរមកហើយ និងមានស្រាប់របស់គណៈកម្មការទន្លេមេគង្គ។ បើតាមគណៈកម្មការទន្លេមេគង្គ ចាប់ តាំងពីឆ្នាំ២០០៣ប្រទេសចិនបានផ្តល់ឲ្យគណៈកម្មការទន្លេមេគង្គនូវទិន្នន័យទាក់ទងនឹងកម្រិតទឹក និងភ្លៀងធ្លាក់ពីស្ថានីយជលសាស្រ្តចំនួនពីរនៅផ្នែកខាងលើ គឺនៅស្ថានីយជីងហុង (Jinghong)និងនៅលើដៃទន្លេនៅManan។ ទិន្នន័យទាំងនេះត្រូវបានចែករំលែកតែអំឡុងពេលរដូវទឹកជំនន់ពីខែមិថុនាដល់ខែតុលាប៉ុណ្ណោះ។ អគ្គលេខាធិការរងនៃគណៈកម្មការទន្លេមេគង្គកម្ពុជា លោកគល់ វឌ្ឍនាថ្លែងប្រាប់VOA នៅថ្ងៃអង្គារនេះថាក្រុមការងារបច្ចេកទេសនឹងពិភាក្សាគ្នាអំពីទិន្នន័យដែលត្រូវសុំពីប្រទេសចិន។ លោកឯកភាពតាមគណៈកម្មការទន្លេមេគង្គដែលចង់ឲ្យប្រើទម្រង់មានស្រាប់ មិនបាច់បង្កើតថ្មីនោះទេ។ លោកបញ្ជាក់ថា៖ «បើចិនគាត់អាចអនុលោមតាមទម្រង់ហ្នឹងបាន ល្អមែនទែនហើយ»។ នាយកកម្មវិធីអាស៊ីអាគ្នេយ៍នៅវិទ្យាស្ថានស្រាវជ្រាវ Stimson Center លោក Brian Eyler ថ្លែងប្រាប់ VOAកាលពីថ្ងៃច័ន្ទថា ការសន្យារបស់ប្រទេសចិនក្នុងការផ្តល់ទិន្នន័យពេញមួយឆ្នាំនោះ មិនទាន់មានព័ត៌មានលម្អិតនៅឡើយទេថាតើនឹងមានការចែករំលែកព័ត៌មានទាក់ទងនឹងទំនប់វារីអគ្គិសនីរបស់ចិននៅផ្នែកខាងលើ ឬយ៉ាងណា។ លោកBrian Eyler ដែលនិពន្ធសៀវភៅLast Days of the Mighty Mekong មានប្រសាសន៍ថា៖«ប្រទេសចិនគួរតែចែករំលែកសូចនាករទាំងអស់ រួមមានស្ថានភាពកំពុងដំណើរការនៃទំនប់វារីអគ្គិសនីនៅផ្នែកខាងលើទាំង១១ និងទិន្នន័យលំហូរដីល្បាប់ និងបម្លាស់ទីរបស់ត្រី។បើគ្មានទិន្នន័យទាំងអស់នេះទេ ប្រទេសនៅផ្នែកខាងក្រោមនៃទន្លេមេគង្គមិនអាចវាយតម្លៃអំពីទឹកទន្លេមួយនេះឲ្យបានល្អ  ហើយក៏មិនអាចប្រើប្រាស់ធនធានទឹកឲ្យបានល្អបំផុតដែរ»។ យោងតាមការសិក្សាមួយរបស់ក្រុមហ៊ុនអាមេរិកាំងឈ្មោះEyes on Earth ចេញផ្សាយកាលពីខែមេសាឆ្នាំ២០២០ ប្រទេសចិនបានខ្ទប់ទឹកទន្លេមេគង្គបរិមាណយ៉ាងច្រើនកាលពីឆ្នាំ២០១៩ ដោយសារទំនប់វារីអគ្គិសនីចំនួន១១កន្លែងក្នុងប្រទេសខ្លួន។ ប៉ុន្តែរដ្ឋាភិបាលចិនបានបដិសេធការចោទប្រកាន់នេះ ដោយលើកឡើងពីភាពរាំងស្ងួត ដោយសារអាកាសធាតុ៕